|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

Αρ. Πρωτ.: 1785 Αθήνα, 16/12/2016

**ΔΕΛΤΙΟ ΤΥΠΟΥ**

**Παγκόσμια Ημέρα Μετανάστη - 18 Δεκεμβρίου**

 Η 18η Δεκεμβρίου έχει καθιερωθεί ως Παγκόσμια Ημέρα Μετανάστη, με πρωτοβουλία του ΟΗΕ και στοχεύει στην ενίσχυση της εκστρατείας του Οργανισμού όσον αφορά στην προστασία του μετανάστη. Σαν σήμερα το 1990, η Γενική Συνέλευση του ΟΗΕ υιοθέτησε την *«Διεθνή Συνθήκη για την Προστασία των Δικαιωμάτων όλων των Μεταναστών και των μελών των Οικογενειών τους».*

Σήμερα υπάρχουν περισσότεροι από 200 εκατομμύρια μετανάστες. Σε αυτούς έχουν προστεθεί τα τελευταία χρόνια οι πρόσφυγες από τις εμπόλεμες ζώνες γεγονός που έχει επιδεινώσει τις μεταναστευτικές ροές. Όλοι τους μετανάστες και πρόσφυγες είναι ιδιαίτερα εκτεθειμένοι στους κινδύνους που δημιουργεί η διεθνής οικονομική ύφεση και η φτώχεια, ο στιγματισμός, οι διακρίσεις και η κακοποίηση.

Η βαθιά οικονομική κρίση, η ανεργία, τα μέτρα λιτότητας και ύφεσης που οδήγησαν χιλιάδες συμπολίτες μας στην απώλεια της εργασίας τους επηρέασαν ιδιαίτερα και τους μετανάστες που βρίσκονται στη χώρα μας. Οι μετανάστες που δεν εκπληρώνουν τις απαιτήσεις για να ανανεώσουν τις άδειες διαμονής τους οδηγούνται στην αδήλωτη εργασία.

Το ΕΚΑ θεωρεί ότι μια σύγχρονη μεταναστευτική πολιτική εμπεριέχει και την ένταξη των μεταναστών. Ειδικότερα για τους εργαζόμενους - μετανάστες είναι αναγκαία η γνώση και ενεργός συμμετοχή τους στη υπεράσπιση των δικαιωμάτων τους μέσα και από την συνδικαλιστική τους ένταξη.

Το ΕΚΑ δραστηριοποιείται στα θέματα μεταναστών στην περιφέρεια Αττικής, που αποτελεί τον τόπο εγκατάστασης του μεγαλύτερου μέρους του μεταναστευτικού πληθυσμού στην Ελλάδα. Η ίδρυση του Γραφείου μεταναστών του ΕΚΑ ξεκίνησε από την δεκαετία του 1990 για την υποστήριξη των οικονομικών μεταναστών. Η αρχική αυτή δομή μετεξελίχθηκε το 2006 στο πλαίσιο ευρωπαϊκού προγράμματος με βασικό σκοπό την υποστήριξη των μεταναστών σε σχέση με την κοινωνική τους ένταξη. Από το 2013 και μέχρι σήμερα το γραφείο εντάσσεται στις δομές του Δικτύου Υπηρεσιών Συμβουλευτικής και Πληροφόρησης του ΙΝΕ/ΓΣΕΕ.

Η δομή συμμετέχει ως μέλος στο UNION Migrant Net της Συνομοσπονδίας των Ευρωπαϊκών Συνδικάτων (ETUC), παρέχει υπηρεσίες Συμβουλευτικής και Πληροφόρησης που ενσωματώνουν μία επιπλέον διάσταση της Διαπολιτισμικής συμβουλευτικής και απευθύνονται σε άτομα με διαφορετικό πολιτισμικό υπόβαθρο όσον αφορά στην εθνικότητα, στην κουλτούρα, στο μορφωτικό επίπεδο, στην θρησκεία, την γλώσσα, το φύλο και τα έτη παραμονής στην Ελλάδα.

Οι άνθρωποι θα συνεχίσουν να μετακινούνται από το ένα μέρος στο άλλο για να ζήσουν και να εργαστούν. Μόνο εξασφαλίζοντας την προστασία τους μπορούμε να τηρήσουμε την υπόσχεσή μας για την εφαρμογή όσων προβλέπει η Οικουμενική Διακήρυξη, καθώς η «έμφυτη αξιοπρέπεια και τα αναφαίρετα δικαιώματα όλων των ανθρώπων αποτελούν το θεμέλιο της ελευθερίας, της δικαιοσύνης και της ειρήνης στον κόσμο».

Το Δ.Σ.